Document ID: 31996D0239

KOMISSION PÄÄTÖS,
tehty 27 päivänä maaliskuuta 1996,
tietyistä BSE:hen liittyvistä kiirellisistä suojatoimenpiteistä (ETA:n kannalta merkityksellinen teksti) (96/239/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1), sellaisena kuin se on viimeksi muutettuna direktiivillä 92/118/ETY (2), ja erityisesti sen 10 artiklan 4 kohdan,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (3), sellaisena kuin se on viimeksi muutettuna direktiivillä 92/118/ETY, ja erityisesti sen 9 artiklan,
sekä katsoo, että
eläinten terveyden ja kansanterveyden suojelemiseksi yhteisössä komissio on tehnyt BSE:hen liittyvistä tietyistä suojatoimenpiteistä ja päätösten 89/469/ETY ja 90/200/ETY kumoamisesta 27 päivänä heinäkuuta 1994 päätöksen 94/474/EY (4), joka on viimeksi muutettu päätöksellä 95/287/EY (5), nautaeläinten alkioiden BSE:hen (bovine spongiform encephalopathy) liittyvistä tietyistä suojatoimenpiteistä Yhdistyneessä kuningaskunnassa 14 päivänä toukokuuta 1992 päätöksen 92/290/ETY (6), BSE:hen ja nisäkkäistä saatuihin eläinvalkuaisiin perustuvaan ravintoon liittyvistä suojatoimenpiteistä 27 päivänä kesäkuuta 1994 päätöksen 94/381/EY (7) sekä märehtijöistä peräisin olevan eläinjätteen käsittelyssä BSE-taudinaiheuttajien inaktivoimiseksi käytettävien vaihtoehtoisten lämpökäsittelyjärjestelmien hyväksymisestä 27 päivänä kesäkuuta 1994 päätöksen 94/382/EY (8),
Ison-Britannian hallitus ilmoitti komissiolle 20 päivänä maaliskuuta 1996 toteuttaneensa ylimääräisiä toimenpiteitä tiettyihin kyseisessä jäsenvaltiossa ilmenneisiin Creutzfeldt-Jakobin taudin tartuntoihin liittyvien uusien tietojen julkaisemisen johdosta; näitä toimenpiteitä ovat
- yli 30 kuukauden ikäisistä naudoista peräisin olevien ruhojen luuttomaksi leikkaaminen Meat Hygiene Servicen valvomissa hyväksytyissä laitoksissa; leikkuujätteiden (trimming) luokittelu spesifioiduiksi naudanlihan sivutuotteiksi (SOB's),
- nisäkkäistä saadun lihaluujauhon käytön kieltäminen kaikkien kotieläinten ruokinnassa,
kyseisten tietojen julkaisemisen sekä Yhdistyneen kuningaskunnan toteuttamien toimenpiteiden ilmoittamisen seurauksena muut jäsenvaltiot päättivät kieltää Yhdistyneestä kuningaskunnasta tulevien elävien nautaeläinten sekä naudanlihan tuonnin alueelleen,
tieteelliseltä eläinlääkintäkomitealta on pyydetty neuvoa 22 päivänä maaliskuuta 1996,
tässä tilanteessa ei ole mahdollista ottaa lopullista kantaa siihen, voiko BSE tarttua ihmiseen; vaaran olemassaoloa ei voi sulkea pois; tästä johtuva epätietoisuus on aiheuttanut kuluttajissa vakavaa huolta; näissä olosuhteissa on syytä kieltää kiireellisenä toimenpiteenä väliaikaisesti kaikki nautaeläinten, naudanlihan ja siitä valmistettujen tuotteiden toimitukset Yhdistyneen kuningaskunnan alueelta muihin jäsenvaltioihin; samoja säännöksiä on sovellettava myös kolmansiin maihin tapahtuvaan vientiin edellä tarkoitetun kiellon kiertämisen välttämiseksi,
komissio suorittaa tulevien viikkojen aikana yhteisön tarkastuksen Yhdistyneessä kuningaskunnassa toteutettujen toimenpiteiden soveltamisen valvomiseksi; tieteellisellä tasolla on lisäksi tutkittava laajemmin uusien tietojen ja toteutettavien toimenpiteiden merkitystä,
tämän vuoksi tätä päätöstä on tarkistettava kaikkien edellä mainittujen osatekijöiden tarkastelun jälkeen, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tilanteen kokonaisvaltaista tarkastelua odotettaessa ja riippumatta BSE:n torjuntaa koskevista yhteisön säännöksistä ja määräyksistä Yhdistynyt kuningaskunta ei saa toimittaa alueeltaan muihin jäsenvaltioihin tai kolmansiin maihin
- eläviä nautaeläimiä, näiden siemennestettä tai alkioita,
- Yhdistyneessä kuningaskunnassa teurastettujen nautaeläinten lihaa,
- Yhdistyneessä kuningaskunnassa teurastetuista nautaeläimistä saatuja tuotteita, jotka saattavat joutua ihmisten tai eläinten ravintoketjuun, tai lääketieteelliseen käyttöön, kosmetiikkaan tai lääkkeiden valmistukseen tarkoitettuja tuotteita,
- nisäkkäistä saatua liha- tai luujauhoa.
2 artikla
Jäsenvaltioiden on muutettava soveltamansa toimenpiteet tämän päätöksen mukaisiksi. Niiden on ilmoitettava toimenpiteistä välittömästi komissiolle.
3 artikla
Yhdistyneen kuningaskunnan on toimitettava komissiolle joka toinen viikko kertomus yhteisön säännösten ja määräysten sekä kansallisten säännösten ja määräysten mukaisesti toteutettujen BSE:n suojelutoimenpiteiden soveltamisesta.
4 artikla
Yhdistynyttä kuningaskuntaa kehotetaan tekemään uusia ehdotuksia BSE:n valvomiseksi Yhdistyneessä kuningaskunnassa.
5 artikla
Tämä päätös on osoitettu kaikille jäsenvaltioille.
Tehty Brysselissä 27 päivänä maaliskuuta 1996.

Labels: 0
3
18
6